Gauteng-munisipaliteite skuld Eskom miljarde(Argieffoto: GCIS) Die Ekurhuleni- en Emfuleni-munisipaliteite in Gauteng se skuld aan Eskom beloop reeds miljarde rand en die kragvoorsiener het die afgelope jaar nie geskroom om kragtoevoer ná dié twee munisipaliteite af te sny nie. Volgens Eskom skuld die Ekurhuleni-munisipaliteit aan die Oos-Rand altesaam R544 miljoen aan die kragvoorsiener. Die Emfuleni-munisipaliteit, wat onder meer Vereeniging en Vanderbijlpark bedien, skuld sowat R4,4 miljard. Hierdie bedrag het vier jaar gelede nog op R614 miljoen gestaan. Ná Eskom die kragtoevoer na die Emfuleni-munisipaliteit afgesny het, is in ŉ hofgeding beslis dat groot ondernemings die kragvoorsiener direk kan betaal en nie deur die munisipaliteit nie. “Eskom doen alle wetlike stappe om die skuld in te vorder en sal seker maak dat die munisipaliteite al hul skuld delg,” het die kragvoorsiener in ŉ verklaring gesê. Volgens Eskom het Ekurhuleni twee weke gelede die helfte van sy R1,07 miljard se skuld vereffen. Volgens die kragvoorsiener het hy R86 miljoen se rente op die laat betaling gehef. “Ons sukkel om die res van die skuld uit die munisipaliteit te kry. Talle pleidooie aan die burgemeester om die skuld te vereffen, val egter op dowe ore.” Die Ekurhuleni-munisipaliteit het egter in ŉ verklaring aangevoer dat hy nie agterstallig is met betalings aan Eskom nie en dat die kragvoorsiener op historiese skuld hamer. “Die munisipaliteit het by verskeie geleenthede Eskom se neiging om wetgewende finansiële praktyke te verontagsaam, betwis. Dit is die grondslag van die dispuut wat by die Nasionale Tesourie aanhangig gemaak is,” sê die munisipaliteit. Die munisipaliteit sê hy sal nie huiwer om ŉ hofgeding teen Eskom te begin oor sy versuim om aan die bepalings van munisipale finansiële wetgewing te voldoen nie. Hy het ook reeds aan Eskom geskryf en gevra om hul uitlating oor die agterstallige gelde in die openbaar terug te trek. “Hierdie optrede is ook bedoel om te verseker dat elektrisiteitstoevoer aan inwoners nie onregmatig ontwrig word nie.” Die munisipaliteit het ook aangedui hy gaan die rentebedrag betwis.